《吊刘龙洲墓》
明代·卢熊

征衣破帽老骑驴，籍甚才名总不如。
发愤每陈平虏策，匡君曾不过宫书。
苔封断碣秋烟外，草暗荒祠劫火余。
欲奠椒浆歌楚些，西风落日更踌蹰。

作者简介：（1331—1380）元明间苏州府昆山人，字公武。少从杨维祯学，博学能文，工篆籀。元末为吴县教谕。洪武初，起故官，迁工部照磨。以善书授中书舍人，出为兖州知州。以簿录刑人家属事坐累死。有《说文字原章句》、《孔颜世系谱》、《苏州志》、《兖州志》、《蓬蜗集》、《幽忧集》、《石门集》、《清溪集》。